বাংলাদেশে ক্রসফায়ার

বাংলাদেশে ক্রসফায়ার হলো পরিকল্পিতভাবে বিচারবহির্ভূত হত্যাকাণ্ডের একটি রূপ, যা সাধারণত আইনশৃঙ্খলা রক্ষাকারী বাহিনীর হেফাজতে থাকাকালীন গুলিতে কোনো ব্যক্তির মৃত্যুকে বোঝায়। মার্চ ২০১০ সালে, দেশের সন্ত্রাসবিরোধী বাহিনী র‍‍্যাপিড অ্যাকশন ব্যাটালিয়ন (র‍্যাব)-এর তৎকালীন মহাপরিচালক জানান যে, ২০০৪ সালে এই বাহিনী গঠনের পর থেকে র‍্যাবের হাতে ৬২২ জন নিহত হন। হিউম্যান রাইটস ওয়াচ র‍্যাবকে বাংলাদেশ সরকারের একটি 'ডেথ স্কোয়াড' হিসেবে বর্ণনা করে। ঢাকায় অবস্থিত মানবাধিকার সংস্থা 'অধিকার'-এর প্রতিবেদন অনুযায়ী, জানুয়ারি ২০০৯ সাল থেকে মে ২০১৬ সালের মধ্যে কমপক্ষে ১,১৬৯ জন বিচারবহির্ভূত হত্যাকাণ্ডে প্রাণ হারান। অধিকারের মতে, শুধুমাত্র জুন ২০১৬ সালেই ২৪ জন এই ধরনের হত্যাকাণ্ডের শিকার হন। মানবাধিকার সংস্থা আইন ও সালিশ কেন্দ্রের (আসক) দাবি, ২০১৬ সালের প্রথমার্ধে বাংলাদেশী কর্তৃপক্ষের হেফাজতে থাকাকালীন ৭৯ জন 'ক্রসফায়ারে' নিহত হন। এই হত্যাকাণ্ডগুলোর মধ্যে ৩৭টির সাথে পুলিশ জড়িত ছিল, যার মধ্যে সাতজন গোয়েন্দা শাখা (ডিবি) কর্মকর্তাদের সাথে 'ক্রসফায়ারে' মারা যান। ২০১৮ সালের মে মাসে, ২০১৮-২০১৯ সালের মাদকের বিরুদ্ধে বাংলাদেশের যুদ্ধ অভিযানের অংশ হিসেবে বাংলাদেশী পুলিশ ১৩০ জনকে গুলি করে হত্যা করে।
বিবরণ
বাংলাদেশ সরকারের দাবি, আইনশৃঙ্খলা রক্ষাকারী বাহিনীর সদস্যরা আত্মরক্ষার্থে পদক্ষেপ নেওয়ার ফলেই ক্রসফায়ারে মৃত্যুর ঘটনা ঘটে। পুলিশের আনুষ্ঠানিক ভাষ্য সাধারণত দুই ধরনের হয়ে থাকে: (১) অপরাধীরা পুলিশের ওপর গুলি চালালে বন্দুকযুদ্ধ শুরু হয়, অথবা (২) সশস্ত্র মোটরযান আরোহীরা টহলরত পুলিশ দলের ওপর গুলি চালায়। উভয় ক্ষেত্রেই বলা হয়, নিহত ব্যক্তি ক্রসফায়ারের মধ্যে পড়ে দুর্ঘটনাক্রমে মারা যান। তবে, বাংলাদেশের মানবাধিকার সংগঠনগুলো এই ভাষ্যকে বরাবরই প্রত্যাখ্যান করে আসছে। তারা দেশের নিরাপত্তা বাহিনীর (বিশেষ করে র‍্যাব) বিরুদ্ধে নির্বিচারে সাধারণ মানুষকে অপহরণ, নির্যাতন ও হেফাজতে রেখে হত্যা করার অভিযোগ তুলেছে। বাংলাদেশের গণমাধ্যমগুলো সাধারণত এই ঘটনাগুলোকে উদ্ধৃতি চিহ্নসহ ‘ক্রসফায়ার’ হিসেবে উল্লেখ করে থাকে।
উল্লেখযোগ্য ঘটনাসমূহ 
মুকুল রানা: জুন ২০১৬ সালে, বাংলাদেশ পুলিশের গোয়েন্দা শাখা দাবি করে যে, ২০১৫ সালে অভিজিৎ রায় হত্যাকাণ্ডের কথিত মূল পরিকল্পনাকারী "শরিফুল" টহলরত পুলিশ ও সশস্ত্র যোদ্ধাদের মধ্যে এক বন্দুকযুদ্ধে নিহত হন। তবে, নিহত যুবকের বাবা দাবি করেন যে, ছেলেটি আসলে শরিফুল নয়, বরং মুকুল রানা নামের একজন ছাত্র, যে ফেব্রুয়ারি মাসে সাদা পোশাকের পুলিশ কর্তৃক অপহৃত হওয়ার পর নিখোঁজ হয়েছিল।
গোলাম ফাইজুল্লাহ ফাহিম: চাপাতি দিয়ে একজন হিন্দু শিক্ষককে গুরুতর জখম করার অভিযোগে অভিযুক্ত ১৯ বছর বয়সী এই যুবক ১৮ জুন ২০১৬ সালে বন্দুকযুদ্ধে নিহত হন। পুলিশের মতে, একদল সশস্ত্র যোদ্ধা তাদের ওপর গুলি চালালে হেফাজতে থাকা অবস্থায় ফাহিম নিহত হন।
জাফর আলম, জাহাঙ্গীর আলম এবং ঢালু হোসেন: বাংলাদেশ পুলিশের ভাষ্যমতে, এই তিনজন কুখ্যাত মানব পাচারকারী ছিলেন, যারা ৮ মে ২০১৫ সালে পুলিশের সাথে এক বন্দুকযুদ্ধে নিহত হন। তবে এমন অভিযোগ রয়েছে যে, এই ঘটনার এক বা দুই দিন আগেই পুলিশ তাদেরকে নিজ বাড়ি বা স্থানীয় বাজার থেকে তুলে নিয়ে গিয়েছিল।
লুৎফর ও খাইরুল খালাসী: ১৩ নভেম্বর ২০০৯ সালে  র‍্যাবের হাতে গ্রেপ্তার হন। পরের দিন, পরিবারের সদস্যরা একটি সংবাদ সম্মেলনের আয়োজন করেন, যেখানে তারা সরকারের কাছে আবেদন জানান যেন র‍্যাব ভাইদের নিরাপত্তা নিশ্চিত করে। তবে, ১৬ নভেম্বর  ২০০৯ সালে র‍্যাব ঘোষণা করে যে, ঐ দিন তাদের একটি টহল দলের সঙ্গে 'ক্রসফায়ারে' দুজনেই নিহত হয়েছেন। যখন বাংলাদেশের হাইকোর্ট এই মৃত্যুর ব্যাখ্যা চেয়ে কর্তৃপক্ষকে নির্দেশ দিয়ে একটি রুল জারি করে, তখন র‍্যাব সদর দপ্তরের একজন আইন কর্মকর্তা কোনো গোলাগুলির ঘটনা ঘটার বিষয়টি পুরোপুরি অস্বীকার করেন, যা ছিল সংস্থাটির পূর্ববর্তী ঘোষণার সম্পূর্ণ বিপরীত।
রাসেল আহমেদ ভুট্টো: ভুট্টোকে ৩ মার্চ ২০১১ সালে ঢাকার একটি দোকানে বন্ধুর হয়ে কাজ করার সময় সাদা পোশাকধারী র‍্যাব সদস্যরা তুলে নিয়ে যায়। ১০ মার্চ, ভুট্টোকে একটি র‍্যাবের গাড়িতে করে তার নিজের পাড়ায় নিয়ে যাওয়া হয় এবং পরে একটি পার্কে গুলি করা হয়। এরপর র‍্যাব সাংবাদিকদের ডেকে আনে এবং তাদের সামনে কথিত এক নিহত অপরাধীর লাশ উপস্থাপন করে।
একরামুল হক: ২৭ মে ২০১৮ সালে টেকনাফে মাদক ব্যবসায়ী ও র‍্যাবের মধ্যে কথিত বন্দুকযুদ্ধের ঘটনায় ৪৬ বছর বয়সী পৌর কাউন্সিলর  একরামুল হক নিহত হন বলে র‍্যাব দাবি করে। পুলিশ অভিযোগ করে যে, হক মাদক ব্যবসায়ের সঙ্গে জড়িত ছিলেন এবং নিহতের সময় তার কাছে দুটি আগ্নেয়াস্ত্র ও হাজার হাজার ইয়াবা ট্যাবলেট ছিল। তবে, কয়েক দিন পর একরামের পরিবার চারটি মোবাইল ফোন আলাপের অডিও রেকর্ড প্রকাশ করে, যেখানে একরাম তার মেয়ে ও স্ত্রীর সঙ্গে মৃত্যুর পূর্বে কথা বলেছিলেন। প্রকাশিত অডিওটিতে র‍্যাব সদস্যদের কর্তৃক হককে জিজ্ঞাসাবাদ করার এবং এরপর তাকে গুলি করার ও এলাকাটিকে বন্দুকযুদ্ধের স্থান হিসাবে সাজানোর দৃশ্য ধারণ করা হয়েছে বলে মনে হয়।

জোরপূর্বক স্বীকারোক্তির অভিযোগ
বাংলাদেশ পুলিশের গোয়েন্দা শাখার বিরুদ্ধে অপহৃত বা আটককৃত ব্যক্তিদের "ক্রসফায়ারের" ভয় দেখিয়ে স্বীকারোক্তিমূলক জবানবন্দি আদায়ের অভিযোগ রয়েছে।।
 শিল্পকর্মে 
আলোকচিত্রশিল্পী শহিদুল আলম 'ক্রসফায়ার' নামে একটি শিল্প প্রদর্শনীর আয়োজন করেন, যেখানে বিচারবহির্ভূত হত্যাকাণ্ডে নিহতদের হত্যা করা হয়েছিল বা তাদের লাশ পাওয়া গিয়েছিল এমন স্থানগুলোর স্মৃতিচারণমূলক বড় আকারের একাধিক চিত্র তুলে ধরা হয়।

আরও দেখুন
বাংলাদেশে গুম
মাদকের বিরুদ্ধে বাংলাদেশের যুদ্ধ
বাংলাদেশে মানবাধিকার
বাংলাদেশে মার্কিন নিষেধাজ্ঞা
তথ্যসূত্র

বহিঃসংযোগ
বিষয়শ্রেণী:বাংলাদেশে নিপীড়ন
বিষয়শ্রেণী:বাংলাদেশে মানবাধিকার লঙ্ঘন
বিষয়শ্রেণী:বাংলাদেশ আওয়ামী লীগ
বিষয়শ্রেণী:বাংলাদেশ আওয়ামী লীগের কেলেঙ্কারি
বিষয়শ্রেণী:শেখ হাসিনার প্রধানমন্ত্রিত্ব
বিষয়শ্রেণী:বিচার বহির্ভূত হত্যাকাণ্ড